Illum, il-Kummissjoni tippreżenta analiżi tal-effettività tal-qafas tas-sorveljanza ekonomika u tniedi dibattitu pubbliku dwar il-futur tagħha. Il-qafas tal-UE għas-sorveljanza ekonomika ggwida lill-Istati Membri biex jilħqu l-objettivi tal-politika ekonomika u fiskali tagħhom. Għen biex ikun hemm koordinazzjoni eqreb tal-politika ekonomika, jiġu indirizzati żbilanċi makroekonomiċi, jitnaqqsu d-defiċits pubbliċi u l-livelli tad-dejn. Ħoloq il-kundizzjonijiet għal tkabbir sostenibbli u biex tintlaħaq l-istrateġija tal-Unjoni għat-tkabbir u l-impjiegi. Madankollu, għad hemm xi dgħufijiet u l-qafas fiskali sar dejjem iżjed kumpless, u jfixkel il-proċedura ta' xiri sfurzat tiegħu. Barra minn hekk, l-UE tiffaċċja kuntest ekonomiku li nbidel b'mod sinifikanti minn meta ġew stabbiliti r-regoli. Il-bidu ta' ċiklu politiku ġdid fl-Unjoni huwa mument opportun u xieraq biex tiġi vvalutata l-effettività tal-qafas attwali għal sorveljanza ekonomika u fiskali, speċjalment ir-riformi six pack u two pack, li l-Kummissjoni hija mistennija li tirrapporta dwar l-applikazzjoni tagħhom. Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “Ir-regoli fiskali kondiviżi tagħna huma essenzjali għall-istabbiltà tal-ekonomiji tagħna u għaż-żona tal-euro. L-iżgurar tal-istabbiltà finanzjarja huwa prekundizzjoni għat-tkabbir ekonomiku u għall-ħolqien tal-impjiegi. Huma vitali wkoll f'termini tal-bini tal-fiduċja fost l-Istati Membri biex nagħmlu iktar progress fl-approfondiment tal-unjoni Ekonomika u Monetarja. Ir-regoli tagħna evolvew b'mod konsiderevoli minn meta ġew stabbiliti fil-bidu u taw riżultati pożittivi. Iżda llum jitqiesu wisq kumplessi u diffiċli biex jiġu kkomunikati. Għaldaqstant aħna ħerqana li jkollna diskussjoni miftuħa dwar x'ħadem, x'ma ħadimx, u kif jista' jintlaħaq kunsens għall-istandardizzar tar-regoli u jsiru saħansitra aktar effettivi.” Paolo Gentiloni, il-Kummissarju għall-Ekonomija, qal: “Il-politiki ekonomiċi fl-Ewropa jridu jindirizzaw l-isfidi li nħabbtu wiċċna magħhom illum, li huwa ċar li mhumiex l-istess bħal dawk ta' għaxar snin ilu. L-istabbiltà għadha objettiv ewlieni, iżda hemm ħtieġa daqstant pressanti li jiġu appoġġjati t-tkabbir u, b'mod partikulari, li jiġu mobilizzati l-investimenti massivi meħtieġa biex jiġi indirizzat it-tibdil fil-klima. Jenħtieġ ukoll li nippermettu aktar politiki fiskali antiċikliċi minħabba ż-żieda fil-limiti li jħabbat wiċċu magħhom il-BĊE. Fl-aħħar nett, il-kumplessità tar-regoli tagħna tagħmilha aktar diffiċli li nfiehmu liċ-ċittadini tagħna x'inhi tgħid “Brussell”, u din hija xi ħaġa li ħadd minna m'għandu jaċċetta. Ninsab ħerqan li jkollna dibattitu ġenwin dwar dawn il-kwistjonijiet fix-xhur li ġejjin.” Kuntest ekonomiku li qiegħed jinbidel u sfidi ġodda Il-qafas ta' governanza ekonomika evolva matul iż-żmien, u ġew introdotti bidliet b'reazzjoni hekk kif tfaċċaw sfidi ekonomiċi ġodda. Il-leġiżlazzjoni six pack u two pack ġiet introdotta biex jiġu indirizzati d-dgħufijiet esposti mill-kriżi ekonomika u finanzjarja. Il-kuntest ekonomiku evolva materjalment minn dak iż-żmien ‘l hawn. L-ekonomija Ewropea esperjenzat seba' sena ta' tkabbir konsekuttiv. Issa, l-ebda Stat Membru mhu soġġett għall-parti korrettiva tal-Patt ta' Stabbiltà u Tkabbir, l-hekk imsejħa Proċedura ta' Defiċit Eċċessiv, meta fl-2011 kien hemm 24 Stat Membru. Madankollu, il-potenzjal tat-tkabbir ta' ħafna Stati Membri ma rkuprax għal-livelli ta' qabel il-kriżi u l-livelli tad-dejn pubbliku għadhom għoljin f'xi wħud. Il-momentum tar-riforma għeb u l-progress sar irregolari fost il-pajjiżi u l-oqsma ta' politika. Sadanittant, l-Ewropa għandha l-għan li ssir l-ewwel kontinent tad-dinja li jkun newtrali għall-klima u li jaħtaf l-opportunitajiet il-ġodda tal-era diġitali, kif stabbilit fl-Istrateġija Annwali għat-Tkabbir Sostenibbli. Valutazzjoni tal-qafas Ewropew dwar il-governanza ekonomika L-analiżi tfittex li tivvaluta kemm kien effettiv il-qafas tas-sorveljanza ekonomika biex jintlaħqu tliet objettivi ewlenin: L-analiżi sabet li l-qafas ta' sorveljanza appoġġa l-korrezzjoni tal-iżbilanċi makroekonomiċi eżistenti u t-tnaqqis tad-dejn pubbliku. Dan, min-naħa l-oħra, għen biex jinħolqu l-kundizzjonijiet għal tkabbir sostenibbli, reżiljenza msaħħa u inqas dgħufijiet għal xokkijiet ekonomiċi. Ippromwova wkoll konverġenza sostnuta tal-prestazzjonijiet ekonomiċi tal-Istati Membri u koordinazzjoni eqreb tal-politiki fiskali fiż-żona tal-euro. Fl-istess ħin, id-dejn pubbliku għadu għoli f'xi Stati Membri u l-pożizzjoni fiskali fil-livell tal-Istati Membri spiss kienet proċiklika. Barra minn hekk, il-kompożizzjoni tal-finanzi pubbliċi ma saritx aktar favorevoli għat-tkabbir, u l-Istati Membri konsistentement jagħżlu li jżidu n-nefqa attwali minflok jipproteġu l-investiment. L-analiżi sabet ukoll li l-qafas fiskali sar wisq kumpless b'riżultat tal-ħtieġa li jindirizza firxa wiesgħa ta' ċirkustanzi li qegħdin jevolvu filwaqt li jsegwi objettivi multipli. Din il-kumplessità tfisser li l-qafas sar inqas trasparenti u prevedibbli, u dan ifixkel il-komunikazzjoni u s-sjieda politika. Dibattitu inklużiv Livell għoli ta' kunsens u fiduċja fost il-partijiet ikkonċernati ewlenin kollha huwa kruċjali għall-effettività tas-sorveljanza ekonomika fl-UE. Għaldaqstant, il-Kummissjoni tistieden lill-partijiet ikkonċernati, inkluż lill-istituzzjonijiet Ewropej l-oħrajn, lill-awtoritajiet nazzjonali, lis-sħab soċjali u lill-akkademiċi, biex jinvolvu ruħhom f'dibattitu biex jgħaddu l-fehmiet tagħhom dwar kif iffunzjona s'issa l-qafas tal-governanza ekonomika u dwar modi possibbli biex tittejjeb l-effettività tiegħu. L-impenn se jseħħ permezz ta' diversi mezzi, fosthom laqgħat apposta, sessjonijiet ta' ħidma u pjattaforma ta' konsultazzjoni online. Il-Kummissjoni se tqis il-fehmiet tal-partijiet ikkonċernati u l-eżitu ta' dawn il-konsultazzjonijiet meta tlesti r-riflessjonijiet tagħha dwar passi futuri possibbli. Dan il-proċess għandu jitlesta sa tmiem l-2020. Sfond L-UE ħadet sensiela ta' miżuri biex issaħħaħ il-qafas ta' governanza ekonomika u ta' sorveljanza tagħha b'reazzjoni għad-dgħufijiet esposti mill-kriżi ekonomika u finanzjarja fl-2008-2009. Il-leġiżlazzjoni six pack u two pack ġiet introdotta biex ittejjeb il-koordinazzjoni tal-politika ekonomika u tippromwovi konverġenza sostnuta fil-prestazzjoni ekonomika permezz ta' tisħiħ tas-sorveljanza baġitarja skont il-Patt ta' Stabbiltà u Tkabbir (PST). Il-leġiżlazzjoni introduċiet ukoll rekwiżiti għall-oqfsa fiskali nazzjonali u wessgħet l-ambitu tas-sorveljanza biex tinkludi żbilanċi makroekonomiċi. Is-sorveljanza makroekonomika u baġitarja mġedda ġiet integrata fis-Semestru Ewropew, il-qafas għall-koordinazzjoni tal-politiki ekonomiċi, li ġie stabbilit fl-istess kuntest. Għal Aktar Informazzjoni L-analiżi tal-governanza ekonomika: Mistoqsijiet u tweġibiet Komunikazzjoni dwar l-analiżi tal-governanza ekonomika Pjattaforma ta' konsultazzjoni online Starteġija Annwali għat-Tkabbir Sostenibbli Is-Semestru Ewropew Il-Patt ta' Stabbiltà u Tkabbir Il-Proċedura ta' Żbilanċ Makroekonomiku Vade Mecum dwar il-Patt ta' Stabbiltà u Tkabbir Il-Kompendju dwar il-Proċedura ta' Żbilanċ Makroekonomiku Segwi lill-Viċi President Dombrovskis fuq Twitter: @VDombrovskis Segwi lill-Kummissarju Gentiloni fuq Twitter: @PaoloGentiloni Segwi lil DĠ ECFIN fuq Twitter: @ecfin